PARLAMENTUL ROMÂNIEI




	Comisia pentru agricultură, silvicultură, industrie alimentară şi servicii specifice
	                                       Bucureşti, 12.03.2014
                                      Nr. 4c-4/119


Către,  

Comisia pentru buget, finanţe şi bănci
AVIZ

asupra proiectului de Lege privind aprobarea Ordonanţei de urgenţă a Guvernului nr.107/2013 pentru stabilirea unor măsuri bugetare

În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere şi avizare, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.107/2013 pentru stabilirea unor măsuri bugetare, transmis cu adresa nr. PL.x 87 din  3 martie 2014  şi înregistrat sub nr.4c-4/97/04.03.2014.


Potrivit prevederilor art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.


Consiliul Legislativ, cu avizul nr.1405/12.12.2013, a avizat favorabil proiectul de lege sus menţionat.


Potrivit prevederilor art.61 din Regulamentul Camerei Deputaţilor, republicat, Comisia a dezbătut proiectul de Lege privind aprobarea Ordonanţei de urgenţă a Guvernului nr.107/2013 pentru stabilirea unor măsuri bugetare, în şedinţa din  11 martie 2014. 

În urma dezbaterilor, membrii comisiei au hotărât în unanimitate avizarea favorabilă  a proiectului de lege, cu amendamentele admise care se regăsesc in anexa la aviz.
 În raport cu obiectul şi conţinutul său, proiectul de lege face parte din categoria legilor ordinare.

           PREŞEDINTE, 


                       SECRETAR,

         Nini SĂPUNARU

                                Costel ŞOPTICĂ

Consilier, Ioana Goţa      
       ANEXA 
AMENDAMENTE ADMISE
	Nr.

crt.
	Text Ordonanţa de urgenţă a Guvernului nr.107/2013
	Text propus de Comisie

(autor, apartenenţă politică)

 
	Motivaţia amendamentului



	0
	1
	2
	3

	1. 
	
	La articolul VII, alineatul (1) se modifică şi va avea următorul cuprins: 

„Art. VII. – (1) Prin derogarea de la prevederile cap. I Ordonanţa de urgenţă a Guvernului nr. 103/2013 privind salarizarea personalului plătit din fonduri publice în anul 2014, precum şi alte măsuri în domeniul cheltuielilor publice, salarizarea personalului din structurile cu rol de autoritate de management pentru Programul operaţional sectorial Creşterea competitivităţii economice, Programul operaţional sectorial Dezvoltarea resurselor umane, Programul operaţional Mediu, Programul operaţional Transport, Programul operaţional Dezvoltarea capacităţii administrative, Programul operaţional pentru pescuit şi Programul Naţional de Dezvoltare Rurală se stabileşte la nivelul de salarizare aferent funcţiilor din cadrul Ministerului Fondurilor Europene.”

Deputat PSD -  Valeriu Steriu  
	Neincluderea PNDR poate fi considerată ca un tratament neegal şi injust, prin raportarea la rezultatele obţinute în absorbţia fondurilor europene. PNDR 2007-2013 înregistrează o rată la nivel de angajament (contractare) de 93% şi de absorbţie (plată) de 67,5%, fiind cea mai ridicată prin comparaţie cu rezultatele celorlalte programe operaţionale. 

Prin neincluderea Autorităţii de Management pentru PNDR printre destinatarii prevederilor menţionate, fenomenul de migrare al personalului cu experienţă valoroasă în gestionarea fondurilor europene către alte autorităţi de management,  cu un sistem de salarizare atractiv, se va accentua. Acest fapt va conduce la perturbarea implementării în continuare a PNDR 2007-2013, precum şi la definitivarea pregătirii documentelor programatice aferente perioadei 2014-2020, activitate ce presupune, în continuare, solicitarea tuturor resurselor umane şi materiale disponibile, la un  potenţial maxim.

Continuarea aplicării actualului sistem de salarizare poate avea consecinţe directe cum ar fi: imposibilitatea compensării imediate a pierderilor de personal, recompensării şi  motivării personalului rămas, cu suprasolicitarea personalului disponibil, fapt ce poate determina neîncadrarea în termenele stabilite pentru atingerea obiectivelor specifice din motive neimputabile. 

Un element foarte important în promovarea unei astfel de măsuri de natură salarială şi pentru Autoritatea de Management pentru PNDR îl reprezintă facilitatea finanţării din Program a drepturilor salariale ale personalului Autorităţii de management, care sunt decontate în proporţie de 100% prin măsura Asistenţă Tehnică.

Astfel, includerea AM PNDR între beneficiarii prevederilor art. VII al Ordonanţei de urgenţă a Guvernului nr. 107/2013 nu determină un impact bugetar, întrucât salarizarea personalului AM PNDR este eligibilă pentru a fi decontată din alocarea măsurii 511 „Capitolul 16 Operaţiuni de asistenţă tehnică – Cheltuieli efectuate direct către beneficiarii măsurii de asistenţă tehnică” din PNDR, mai mult ca o particularitate de care nu beneficiază alte autorităţi de management, sunt decontate inclusiv cheltuielile cu contribuţiile sociale şi de sănătate plătite de angajator. 

	2. 
	
	La articolul VII, după alin.(1) se introduc două noi alineate, alin.(11) şi alin.(12), cu următorul cuprins:

      „(11) Beneficiază de prevederile alin.(1) şi personalul din cadrul structurilor care îndeplinesc prin delegare funcţii de gestionare şi implementare pentru Programul Operaţional pentru Pescuit, precum şi personalul unităţii de plată aferent acestuia.

    (12) Beneficiază de prevederile alin.(1) şi personalul Agenţiei de Plăţi şi Intervenţie pentru Agricultură.”

Deputat PSD - Petre Daea
	Tinând cont de prevederile art.3 lit.c) din Legea cadru privind salarizarea unitară a personalului plătit din fonduri publice nr.284/2010, care statuează la nivelul de principiu faptul că „Sistemul de salatizare reglementat prin prezenta lege are la bază următoarele principii: … echitate şi coerenţă, prin crearea de oportunităţi egale şi remuneraţie egală pentru muncă de valoare egală, pe baza principiilor şi normelor unitare privind stabilirea şi acordarea salariului şi a celorlalte drepturi de natură salarială ale personalului din sectorul bugetar” este necesar să se creeze un cadru normativ unitar în ceea ce priveşte nivelul de salarizare.
      Având în vedere faptul că mai sunt şi alte structuri, în afara autorităţilor de management, care au atribuţii cu privire la gestiunea fondurilor comunitare, în urma acordurilor de delegare de atribuţii de către autorităţile de management, sau a unor acte normative, structuri implicate în gestiunea tehnică, financiară sau juridică a acestor fonduri, este necesar ca şi personalul acestora să beneficieze de prevederile privind încadrarea la nivelul autorităţilor de management. 

   Cheltuielile suplimentare generate de aplicarea acestor prevederi sunt eligibile în cadrul Programului Operaţional pentru Pescuit conform Regulamentului nr.1198/2006 privind Fondul European pentru Pescuit, nefiind afectate alocările bugetare aprobate Ministerului Agriculturii şi Dezvoltării Rurale la Titlul „Cheltuieli de personal”.

     Agenţia de Plăţi şi Intervenţie pentru Agricultură – organism care răspunde de gestionarea eficientă, efectivă şi transparentă a asistenţei financiare asigurate prin Fondul European de garantare Agricolă (FEGA) pentru plăţile directe şi măsurile de piaţă şi pentru unele măsuri finanţate din Fondul European Agricol pentru Dezvoltare Rurală (FEADR), a realizat o absorbţie de 98% din fondurile nerambursabile alocate.

   Datorită migrării mari a personalului calificat APIA către autorităţile de management pentru drepturile salariale mai avantajoase, precum şi a faptului că APIA a cheltuit sume mari pentru pregătirea profesională a personalului plecat, se constată necesitatea eliminării discrepanţelor şi abordarea unei echităţi şi coerenţe, prin crearea de oportunităţi egale şi remuneraţie egală pentru muncă de valoare egală. Cheltuielile suplimentare generate de aplicarea acestor prevederi în cazul APIA implică o suplimentare a fondului de salarii cu o valoare de 151.605 mii lei pentru anul 2014. 

	3. 
	
	La articoluil VII, după alin.(2) se introduce un nou alineat, alin.(21), cu următorul cuprins:
    „(21) Asimilarea funcţiilor şi salariilor din structurile prevăzute la alin.(11) şi alin.(12), cu funcţiile şi nivelul de salarizare al acestora din cadrul Ministerului Fondurilor Europene, precum şi stabilirea nivelului concret al drepturilor salariale se face prin ordin al ministrului agriculturii şi dezvoltării rurale.”

Deputat PSD - Petre Daea
	. 

